久客
作者：毛滂
朝代：宋

paragraphs: 平生故人同偪仄，近者不見雲泥隔。
男兒命好百不憂，封侯起第如戲劇。
我癡正亦坐命窮，眼暗頭童守書策。
風吹破屋雪入懷，獨與蝸牛夜爭席。
舊雨人來今不來，唯有五窮充上客。
人生覊旅誰過我，欲歸豈惜還鄉幘。
腹中鬱勃不耐事，何用使人輕跛瘠。
登山未厭日月流，掩關但恐功名迫。
讀書豈從升斗計，勞生却爲精神惜。
不能與君爭上車，主人未必如車澤。
但煩東風送帆脚，搖竿鼓枻三江碧。